ส่วนที่ 1

ข้อมูลสรุป (Executive Summary)

บริษัท ไทยมิตซูวา จำกัด (มหาชน) ก่อตั้งเมื่อ วันที่ 4 พฤศจิกายน 2530 โดยบริษัท มิตซูวา
อิเล็กทริค อินดัสตรี จำกัด จากประเทศญี่ปุ่น
โดยมีวัตถุประสงค์เพื่อเป็นฐานการผลิตชิ้นส่วนพลาสติกสำหรับผลิตภัณฑ์เครื่องใช้ไฟฟ้า
เครื่องใช้อิเล็กทรอนิกส์ เครื่องเสียงติดรถยนต์ อุปกรณ์สำนักงาน ชิ้นส่วนรถยนต์ รถกระบะ
และรถจักรยานยนต์ เพื่อจำหน่ายแก่ผู้ผลิตสินค้าต้นแบบ (Original Equipment
Manufacturer: OEM)
ชั้นนำของโลกซึ่งส่วนใหญ่มาจากประเทศญี่ปุ่นและมีฐานการผลิตอยู่ในประเทศไทย
ด้วยการสนับสนุนจากคณะกรรมการส่งเสริมการลงทุน (BOI) ณ วันที่ 31 มีนาคม พ.ศ. 2550
กลุ่มผู้ถือหุ้นใหญ่ของบริษัทคือ กลุ่มยามาด้าซึ่งประกอบไปด้วย บริษัทมิตซูวา อิเล็กทริค อินดัสตรี
จำกัด และตระกูลยามาด้า ถือหุ้นรวมกันประมาณร้อยละ 67.99

ปัจจุบันบริษัทประกอบธุรกิจผลิตชิ้นส่วนพลาสติกแบบครบวงจร คือ บริการรับจ้างผลิต พ่นสี พิมพ์สี
และ ประกอบชิ้นส่วนพลาสติก พร้อมให้บริการจัดส่งสินค้าถึงโรงงานของลูกค้า OEM
ในปัจจุบันสายผลิตภัณฑ์ชิ้นส่วนพลาสติกของบริษัทสามารถแบ่งได้เป็น 3 ประเภทใหญ่ คือ 1)
ผลิตภัณฑ์ชิ้นส่วนพลาสติกสำหรับเครื่องใช้ไฟฟ้า และเครื่องใช้อิเล็กทรอนิกส์ประเภทออดิโอวิชชัวล์
(Audio Visual) เช่น หน้ากาก และปุ่มควบคุมต่างๆของเครื่องเล่นวีดีโอเทป ดีวีดี
วิทยุติดรถยนต์ และโครงเครื่องเล่นวีดีโอเทป 2)
ผลิตภัณฑ์ชิ้นส่วนพลาสติกสำหรับเครื่องใช้สำนักงาน (Office Automation)
และเครื่องใช้ไฟฟ้าภายในบ้าน (Home Appliance) เช่น โครงของเครื่องแฟกซ์
เครื่องถ่ายเอกสาร เครื่องพิมพ์ และเครื่องปรับอากาศ และ 3)
ผลิตภัณฑ์ชิ้นส่วนพลาสติกสำหรับรถยนต์ (Automobile) และรถจักรยานยนต์ (Motorcycle) เช่น
บังโคลนรถจักรยานยนต์ แผงกันชนรถยนต์ และกระจกข้าง
นอกจากนี้ยังให้บริการพิเศษแก่ลูกค้าโดยการรับจ้างผลิต/ซ่อม และ
ปรับปรุงแม่พิมพ์สำหรับผลิตชิ้นส่วนพลาสติก (Molding) อันจะเป็นการเพิ่มมูลค่า (Value Added)
ในการให้บริการแก่ลูกค้า

ผลการดำเนินงานของบริษัทในปีที่ผ่านมา รายได้หลักของบริษัทมีการเติบโตลดลง จาก 1,738
ล้านบาท ในปี 2548/2549 เป็น 1,421 ล้านบาท ในปี 2549/2550 คิดเป็นร้อยละ 19.65
นับเป็นการลดลงครั้งที่สามในรอบเกือบ 20 ปี ของบริษัทที่ดำเนินธุรกิจมา นับแต่อดีต
บริษัทเคยมีรายได้หลักลดลงก่อนหน้านี้สองครั้ง กล่าวคือ ครั้งแรก ในปี 2539 เทียบกับ 2538
มีรายได้หลักลดลงร้อยละ 10.9 (จาก 440 ล้านบาท เหลือ 392 ล้านบาท) ครั้งที่สอง ในปี
2541 เทียบกับ 2540 มีรายได้หลักลดลงร้อยละ 13.42 (จาก 462 ล้านบาท เหลือ 400
ล้านบาท)
ปีที่ผ่านมารายได้จากสายผลิตภัณฑ์ประเภทออดิโอวิชชัวล์ยังถือเป็นรายได้หลักในสัดส่วนมากสุด
คิดเป็นร้อยละ 33 ของรายได้จากการขาย แต่มีแนวโน้มลดลงอย่างเนื่องจากที่เคยอยู่ที่ร้อยละ 42
และลดลงมาเหลือ ร้อยละ 38 จนมาอยู่ที่ร้อยละ 33 ในปีที่ผ่านมา ในขณะที่
รายได้จากสายผลิตภัณฑ์พลาสติกสำหรับเครื่องใช้ภายในบ้าน มีแนวโน้มลดลงเล็กน้อยอยู่ที่ร้อยละ 31
ของรายได้จากการขายบริษัท และรายได้จากสายผลิตภัณฑ์พลาสติกสำหรับรถยนต์และรถจักรยานยนต์
มีแนวโน้มเติบโตขึ้นเล้กน้อย คิดเป็นร้อยละ 24 ของรายได้จากการขาย
ส่วนรายได้จากการให้บริการ ผลิต ซ่อมและปรับปรุงแม่พิมพ์ เติบโตขึ้นอย่างต่อเนื่อง คิดเป็นร้อยละ
12 ของรายได้จากการขาย เนื่องจาก บริษัทได้รับคำสั่งซื้อแม่พิมพ์ จากลูกค้าเพิ่มขึ้นอย่างมาก
ซึ่งรายได้ส่วนนี้ บริษัทเคยมีสัดส่วนอยู่ที่ ร้อยละ 3 และเพิ่มเป็น ร้อยละ 7 และมาเป็นร้อยละ 12
ของรายได้จากการขาย

ทั้งนี้ การที่รายได้จากการขายโดยรวมลดลง เนื่องจาก
ภาวะการณ์ทางเศรษฐกิจและการเมืองในประเทศที่ไม่แน่นอนขาดเสถียรภาพและความมั่นใจของผู้บริโภค
ประกอบกับภาวการณ์แข่งขันสูงขึ้นทั้งในด้านราคาและคุณภาพในตลาดที่รุนแรง อย่างไรก็ตาม
บริษัทได้ควบคุมต้นทุนผลิตภัณฑ์อย่างเต็มที่ จึงยังคงรักษาระดับกำไรสุทธิไว้ได้

ปัจจุบันบริษัทมีทุนจดทะเบียนทั้งสิ้น 199.5 ล้านบาท โดยเป็นหุ้นสามัญจำนวน 39.9 ล้านหุ้น
มูลค่าที่ตราไว้หุ้นละ 5 บาทต่อหุ้น และมีทุนจดทะเบียนที่เรียกชำระแล้วทั้งสิ้น 199.5 ล้านบาท